Austatud minister Hendrik Johannes Terras

Austatud minister Erkki Keldo

[info@agri.ee](mailto:info@agri.ee)

info@mkm.ee 02.10.2025 nr 43

Regionaal- ja põllumajandusministeerium on esitanud kooskõlastamiseks vedelkütuse erimärgistamise seaduse muutmise seaduse eelnõu (25-1060).

Seonduvalt eeltooduga palub Eesti Metsa- ja Puidutööstuse Liit asjakohase kooskõlastuse saamisel arvestada ka alljärgnevat ja täiendada seadust:

Käesolevaks ajaks on muutunud järjest olulisemaks fossiilset päritolu toodete asendamine biomaterjalist toodetega, misläbi märkimisväärselt suureneb CO sidumise roll läbi puittoodete väärindamise. Tarneahelas on muutumas konkurentsivõimelisemaks paratamatult madalama KHG heitega toodetud tooted. Seega on puitmaterjalist toodetel ülioluline mõju kasvuhoonegaaside vähendamisele ning kliimaneutraalsuse saavutamisele.

Märkimisväärse osa puitmaterjalide varumisel ja ümbertöötlemisel moodustab kulu metsamaterjali transpordile ja töötlemisele, mistõttu paljudes metsarikastes riikides (Soome, Rootsi, Läti) on metsasektorile tehtud vedelkütuse kasutamisel olulisi erisoodustusi.

Sarnaselt põllumajandussektoriga kasutatakse metsanduses (harvesterid, forwarderid jt masinad) kütust ainult väljaspool teid. Metsanduses varutav puit on oluline sisend ühiskonnale ja hilisemale väärindamisele. Samuti kasutatakse puidutööstusest üle jäävat biomassi laialdaselt kaugküttes, mis lisaks ekspordi konkurentsivõimele toetab kohalike elanike varustamist taskukohase soojusenergiaga.

Kuigi vedelkütuse erisoodustuste rakendamisel võib riigi kütuseaktsiisi laekumine mõnevõrra väheneda, ei saa alahinnata nende kaudseid positiivseid mõjusid. Metsandusettevõtete konkurentsivõime suurenemine toetab regionaalset arengut, kuna metsandusettevõtted on Eestis olulised tööandjad ja palgamaksjad. See omakorda tugevdab kohalike omavalitsuste tulubaasi ning panustab strateegilise julgeoleku tagamisse.

Siinkohal väärib märkimist, et lähiaastate praktika Eestis ja teistes liikmesriikides on paraku kinnitanud, et üleminek biogaasil töötavatele veokitele (sh biogaasil töötavatele metsaveokitele) pole täitnud loodetud eesmärke. Praktika tõestab, et alternatiivkütuste kasutamise kulud ei tohi olla suuremad kui fossiilkütuste kasutamise kulud. Vaheetapina üleminekul fossiilselt kütuselt biogaasil töötavatele masinatele on põllumajandussektori ja metsasektorite konkurentsis püsimiseks eriotstarbelise kütuse kasutamise võimaldamine hädavajalik.

Eeltoodust tulenevalt palume täiendada vedelkütuse erimärgistamise seaduse muutmise seaduse eelnõud selliselt, et erimärgistatud diislikütuse kasutamise võimalus laieneks analoogselt põllumajandussektoriga ka Eesti metsandussektorile, sealhulgas metsamaterjali veol ja töötlemisel.

Austusega

*/allkirjastatud digitaalselt/*

Jaan Lindmäe

EMPLi

õigusloome teemajuht